KIRJALLINEN KYSYMYS E-1434/99

esittäjä(t): Camilo Nogueira Román (Verts/ALE) komissiolle

(1. syyskuuta 1999)

Aihe: Euroopan puolustusteollisuus Espanjan merivoimateollisuuden yritykset: Bazánin tapaus (Ferrolin tehdas)

Komission joulukuussa 1997 puolustukseen liittyvien teollisuudenalojen tilanteesta antamassa tiedonannossa (KOM(97) 583) pidetään ensisijaisen tärkeänä yhtenäisten Euroopan puolustusmateriaalimarkkinoiden luomista ja ehdotetaan tätä varten yleistä lähestymistapaa, jota varten luotaisiin Euroopan asevarustelupolitiikan toimintasuunnitelma.

Komission tuolloin antamaa yhteistä kantaa oli määrä tarkistaa kahdeksantoista kuukautta myöhemmin. Tämä määräaika on nyt umpeutumassa.

Lisäksi Ranskan, Saksan, Italian ja Espanjan puolustusministerit antoivat 20. huhtikuuta 1998 julistuksen, jossa he ilmoittivat jälleen halunsa nopeuttaa Euroopan puolustusteollisuuden konsolidointia, ja heinäkuussa 1998 kyseisten valtioiden sekä Ruotsin ja Yhdistyneen kuningaskunnan puolustusministerit allekirjoittivat aiesopimuksen.

Kölnin Eurooppa-neuvoston tämän vuoden kesäkuussa antamassa julkilausumassa, jossa otettiin askel kohti uuden Eurooppa-pilarin todellista täytäntöönpanoa, osoitettiin poliittista tahtoa järjestää puolustusteollisuus uudelleen.

Voiko komissio tämän perusteella ilmoittaa, miten tämä kaikki vaikuttaa puolustusteollisuuden alalla toimiviin espanjalaisyrityksiin, etenkin mitä tulee mahdollisuuksiin perustaa puolustusalan monikansallisia yrityksiä, sekä miten se vaikuttaa konkreettisesti Bazán-yhtiön Galiciassa sijaitsevaan Ferrolin tehtaaseen?

Erkki Liikasen komission puolesta antama vastaus

(13. lokakuuta 1999)

Komission mielestä yhteisöllä tulee olla kilpailukykyinen ja tehokas puolustukseen liittyvä teollisuus. Kahdessa tiedonannossaan(1),(2) joissa paneuduttiin erityisesti tähän asiaan, komissio korosti, että sektori olisi järjestettävä Euroopan tasolla pian uudelleen ja että rinnakkain tämän kanssa olisi luotava oikeudellinen kehys, joka mahdollistaisi Euroopan puolustustarvikemarkkinoiden luomisen.

Vaikka vastuu uudelleenjärjestelyistä on ennen kaikkea yrityksillä, puolustussektori on kuitenkin edelleen poliittisesti herkkä alue. Hallituksilla on uudelleenjärjestelyjen yhteydessä ratkaiseva tehtävä, ja jäsenvaltioiden on ryhdyttävä kaikkiin tarpeellisiin toimenpiteisiin rohkaistakseen ja tukeakseen aidosti eurooppalaisten yritysten luomista. Vaikka jäsenvaltio ei olisikaan suoranaisesti osakkaana, sillä on kuitenkin vaikutusvaltaa siksi, että se on merkittävin asiakas, se rahoittaa tutkimus- ja kehittämistoimintaa, se antaa ohjelmille käynnistysapua, sillä on valtuudet valvoa vientiä ja se toimii lupaviranomaisena.

Kesäkuussa 1998 allekirjoitetun aiesopimuksen tavoitteista ja kesäkuussa 1999 järjestetyn Kölnin Eurooppa-neuvoston julkilausumista käy ilmi, että jäsenvaltiot näyttävät haluavan keskittyä sisämarkkinoiden luomiseen ja ne jättävät yrityksille enemmän vapautta muodostaa yhteenliittymiä. Komissio tukee täysin tätä yleistä lähestymistapaa, jota se on suosittanut tiedonannoissaan.

Lisäksi komissio kannattaa yritysten omia pyrkimyksiä muodostaa toivomiaan monikansallisia liittoutumia. Näin ollen Bazán-yrityksen on suunniteltava itse, tarvittaessa yhdessä Espanja hallituksen kanssa, oma teollisia yhteenliittymiä koskeva strategiansa.

Yhteistä kantaa, jonka komissio esitti tiedonannoissaan vuonna 1997(3), käsitellään vielä neuvostossa. Sen hyväksyminen vahvistaisi toimenpiteitä, joita komissio toteuttaa parhaillaan puolustusteollisuuden tukemista koskevan toimintasuunnitelmansa(4) mukaisesti.

(1) KOM(97) 583 lopullinen.

(2) KOM(96) 10 lopullinen.

(3) KOM(97) 583 lopullinen.

(4) KOM(96) 10 lopullinen.